钦定古今图书集成/明伦汇编/交谊典/第053卷 > 礼记 > 《乡饮酒义》
## 钦定古今图书集成/明伦汇编/交谊典/第053卷 > 礼记 > 《乡饮酒义》

〈陈注〉吕氏曰：“乡饮酒者，乡人以时会聚饮酒之礼也。因饮酒而射，则谓之乡射。”郑氏谓“三年大比，兴贤者、能者、乡老及乡大夫，率其吏与其众，以礼宾之”，则是礼也。三年乃一行，诸侯之卿大夫贡士于其君，盖亦如此。党正每岁国索鬼神而祭祀，则以礼属民，而饮酒于序。但此礼略而不载，则党正因蜡饮酒，亦此礼也。先儒谓乡饮有四：一则三年宾贤能，二则卿大夫饮国中贤者，三则州长习射，四则党正蜡祭。然乡人凡有会聚，当行此礼，恐不特四事也。《论语》：“乡人饮酒，杖者出，斯出矣。”亦指乡人而言之。

《乡饮酒》之义，主人拜迎宾于庠门之外，入三揖而后
至阶，三让而后升，所以致尊让也。“盥洗扬觯”，所以致
絜也；“拜至、拜洗、拜受、拜送、拜既”，所以致敬也。尊让絜
敬也者，君子之所以相接也。君子尊让则不争，絜敬
则不慢，不慢不争则远于斗辨矣，不斗辨则无暴乱
之祸矣，斯君子所以免于人祸也。

〈注〉庠，乡学也。州党曰序。扬，举也。今礼皆作“腾。”〈疏〉此谓乡大夫，故迎宾于庠门外。若州长、党正，则于序门外也。“盥洗，扬觯”者，主人将献宾，以水盥手而洗爵扬觯也。“拜至”者，宾与主人至升堂之后，主人于阼阶上北面再拜也。“拜洗”者，主人拜至讫，洗爵而升，宾于西阶上北面再拜，拜主人洗也。“拜受”者，宾于西阶上拜受爵也。“拜送”者，主人于阼阶上拜送爵也。“拜既”者，既，尽也。宾饮酒既尽而拜也。〈大全〉蓝田吕氏曰：“乡饮之礼，以谨逊之道尊宾，始见于拜迎庠门之外，三揖三让而后升；以洁清之道接宾，则见于盥洗、扬觯之际，盥手洗爵，始献宾之节也；既献之后，举觯酬宾，亦盥洗而扬觯，不敢慢也。极其所以宾主之敬，则见于拜洗、拜受、拜送、拜既之节也。拜洗者，宾拜、主人洗，主人复拜宾洗是也；拜受拜送者，宾”受献，主人受酢，宾受酬。献酢，酬者拜送，受者拜受也。“拜既”者，宾主献酬，卒爵皆拜也。君子之相接，尊让致敬如此其至，虽有争慢之心，无从生矣。尊让洁敬之礼行，则尊让洁敬之俗成。礼行至于成俗，则天下之人皆将远于斗辨而免于人祸，是则先王制礼也有道，非苟为繁文饰貌升降之末者也。

故圣人制之以道，乡人士君子，尊于房户之间，宾主
共之也。尊有元酒，贵其质也。羞出自东房，主人共之
也。洗当东荣，主人所以自絜而以事宾也。

〈陈注〉“乡人”，谓乡大夫也。士，谓州长、党正也。“君子”，谓卿大夫也。“尊于房户之间，宾主共之”者，设酒尊于东房之西，室户之东，在宾主之间，酒虽主人之设，而宾亦以之酢主人，故云“宾主共之”也。“北面设尊，元酒在左”，是在酒尊之西也。地道尊右，设元酒在西者，贵其质素故也。“共之”者，供于宾也。荣，屋翼也。设洗于庭，当屋之翼，“必在东”者，示主人以此自洁而事宾也。从《冠义》以来，皆记者叠出《仪礼经》文于上，而陈其义于下以释之。他皆仿此。〈大全〉严陵方氏曰：“乡人、士君子则举四例之礼皆同，固兼言之也。元酒者，以水为之，其为色则幽，为味则淡，贵其质也。东房者，主人所在，故曰‘主人共之。洗者承盥洗之器，《东荣》亦主人所在，故曰‘主人所以自洁’’。”

“宾主”，象天地也。“介僎”象阴阳也。“三宾”，象三光也。

〈陈注〉赞皇浩斋曰：“立宾以象天，所以尊之也。立主以象地，所以养之也。介以辅宾，僎以辅主人，象阴阳之辅天地也。”三宾，众宾之长也。其以辅宾，犹三光之辅于天也。三光星之大者有三，其名不可得而考。先儒谓“三大辰：心为大辰，伐为大辰，北辰亦为大辰，理或然也。”

《让》之三也，象月之三日而成魄也

〈陈注〉刘氏曰：“以月魄思之，望后为生魄，然人未尝见其魄，盖以明盛则魄不可见。月魄之可见，惟晦前三日之朝，月自东出，明将灭而魄可见；朔后三日之夕，月自西将堕，明始生而魄可见。过此则明渐盛而魄不复可见矣。盖明让魄则魄现，明不让魄则魄隐。魄阴象宾，明阳象主。主人让宾，至于三象。明之让魄，在前后”三日，故曰“让之三也。”象月之三日而成魄也。

“四面之坐”，象四时也。

〈陈注〉浩斋曰：谓宾主介僎之坐，象春夏秋冬也。或曰“介有刚辨之义，僎有巽入之义，各从其类”，理或然欤。〈大全〉严陵方氏曰：“天地者阴阳之体，阴阳者天地之用，故宾主象天地，《介僎》象阴阳也。三宾又众宾之所观法而瞻仰者，故象三光也。后言《介僎》象日月，则此言阴阳，盖主日月耳。既象日月又象三光者，盖《介僎》两而三宾三，固以象三两之数。《介僎》之辅宾主，犹日月之运阴阳以成天地之光也，故取象于日月阴阳之义，‘三让而后成礼，犹月三日而后成魄’”也。夫魄阴也，而《礼》由阴作，故以况之。且阳道饶而主进，阴道乏而主退，则让亦阴事也。四面之坐，则宾主介僎各坐于一方之面也。夫有天地以为之体，必资阴阳以为之用，然后三光之象垂，三光之象垂，然后有盈亏之理，月有盈亏之理，然后四时之序成，故取象之序如此。

“天地严凝之气始于西南而盛于西北，此天地之尊
严气也，此天地之义气也；天地温厚之气始于东北
而盛于东南，此天地之盛德气也，此天地之仁气也。
主人者尊宾，故坐宾于西北，而坐介于西南以辅宾。
宾者接人以义者也，故坐于西北。主人者接人以仁
以德厚者也，故坐于东南，而坐僎于东北，以辅主人”
也。仁义接，宾主有事，俎豆有数，曰圣。圣立而将之以
敬，曰礼。礼以体长幼，曰德。德也者，得于身也。故曰：“古
之学术道者，将以得身也。”是故圣人务焉。

〈陈注〉主人者厚其饮食之礼，仁之道也。为宾者谨其进退之节，义之道也。求诸天地之气以定其主宾之位，至于俎豆，亦莫不有当然之数焉。圣，通明也，谓礼义所在通贯而显明也。敬其天理之节，体夫人伦之序，所得者皆吾身之实理也。孔子观于乡而知王道之易，《易》谓其足以正身而安国也，圣人务焉，岂无意哉。浩斋曰：天下之理义无所不通，而器数皆有合于自然者，圣之谓也。无所不通，无所不敬，礼之由制也。礼之行不在乎他，在吾长幼之分而已。性之德也，礼得于身之谓德。由学而后得于身，则与先得于人心之同然者，亦无异矣。故曰古之学术道者，将以得身也。〈大全〉严陵方氏曰：“二气运于五行，而五行以水为本，水以阴而凝，凝则为严；以阳而温，温则为厚。然则严凝者阴之气也，阴生于午而终于子，故严凝之气始于西南而盛于西北；温厚者阳之气也，阳生于子而终于午，故温厚之气始于东北而盛于东南。秋敛冬藏，义也，故严凝为义；春作夏长，仁也，故温厚为仁。《介僎》者”，所以辅宾主而接人者也。接人则为宾主之先，故坐于阴阳所始之地，宾主则坐于阴阳之盛地焉。坐宾党于阴之地，以宾者接人以义故也；坐主党于阳之地，以主人者接人以仁故也。主人必三揖，仁之至也。宾必三让，义之尽也。既曰“接人以仁”，又曰“以德厚”者，盖谓盛德温厚也。以接人以仁为盛德温厚则接人以义为严凝尊严可知矣。宾主之际，其精至于仁义相接，其麤见于俎豆有数，非夫知礼之情者莫之能与，故曰“圣”也。圣之事既立，然非将之以敬，则亦怠而废礼矣，故曰“圣。立而将之敬曰礼。”礼者天地之序，长幼有序，然后各得其体，故曰“礼以体长幼曰德。”各得其体，岂他求哉？故曰“德也者，得于身也。”然礼之所体，固不止乎长幼，而此止以是为言者，以乡饮酒之礼主于序齿故也。道在于我，故学术道者，将以得身，以《乡饮酒》制之以道，故必以道言之也。

祭荐，祭酒，敬礼也。哜肺，尝礼也。啐酒，成礼也。“于席末，
言是席之正，非专为饮食也，为行礼也，此所以贵礼
而贱财也。卒觯，致实于西阶上，言是席之上，非专为
饮食也，此先礼而后财之义也。先礼而后财，则民作
敬让而不争矣。”

〈陈注〉“祭荐”者，主人献宾，宾即席祭所荐脯醢也。“祭酒”者，宾既祭荐，又祭酒也。此是宾敬重主人之礼也。宾既祭酒之后，兴取俎上之肺哜齿之，所以尝主人之礼也。啐谓饮主人酒而入口，所以成主人之礼也。席末，席西头也。按《仪礼》祭荐、祭酒、哜肺皆在席之中，惟啐酒在席末，又哜肺在前，祭酒在后。此先云祭酒者，哜是尝哜之名，祭酒是未饮之称，故祭酒与祭荐相连，表其敬礼之事，敬主人之物，故祭荐、祭酒哜肺皆在席中，啐酒入于己，故在席末

“于席上”者，是贵礼。于席末啐酒，是贱财也。啐才始入口，犹在席末，卒觯则尽爵，故远在西阶上。云“卒觯”者，论其将欲卒觯之事。“致实”，则论其尽酒之体。酒为觞中之实，今致尽此实也。吕氏曰：“敬，礼也；食，财也。人之所以争者，无礼而志于财也。如知贵礼而贱财，先礼而后财之义，则敬让行矣。”〈《大全》。〉石林叶氏曰：“啐酒于席末，既为贱财，则祭脯醢以敬礼，哜肺以尝礼，皆居席之正，是为贵礼也。宾辞于西阶上，既为后财，则羞出东房，洗当东荣，虽非席之上，犹为先礼也。盖《乡饮酒》之礼，非专为饮食而已。其啐爵也，其卒觯也，皆避其席，亦所以防酒祸也。贵礼而先之，则民敬顺；贱财而后之，则无酒祸而民不争。圣”人所务盖如此也。

《乡饮酒》之礼，“六十者坐，五十者立侍，以听政役，所以
明尊长也。六十者三豆，七十者四豆，八十者五豆，九
十者六豆，所以明养老也。”民知尊长养老，而后乃能
入孝弟。民入孝弟，出尊长养老，而后成教，成教而后
国可安也。君子之所谓孝者，非家至而日见之也，合
诸《乡射》，教之乡饮酒之礼，而孝弟之行立矣。

〈陈注〉坐者坐于堂上，立者立于堂下。豆当从偶数，此但十年而加一豆，非正礼也。旧说此是党正属民饮酒正齿位之礼，非宾兴贤能之礼也。〈大全〉严陵方氏曰：“六十者坐，则七十以上亦坐可知；五十者立，则四十以下亦立可知。听政者，听上之人有所正也；听役者，听上之人有所使也。必五十以下则立、六十以上则坐者，盖五十曰艾，艾则服官政之时固宜立侍以听政役；六十曰耆，耆则指使之时固宜坐以加政役于人也。尊卑在仪，养老在物，故坐立之不”同，所以明尊长；豆数之不一，所以明养老也。唯六十非肉不饱，故六十以上始有豆数也。前言俎豆有数，而此不及俎者，以俎大而豆小，由其礼之小，故止举器之小者以明之也。民知尊长则能入弟矣；知养老则能入孝矣。民入而孝弟于其家，出而尊长养老于其国，则其教岂有亏乎？故曰“而后成教。”教既成矣，而国岂有危疑之祸乎？故曰：“而后国可安也。”之礼也，特行之于一学而已，固非家至也。然教之所及，乃与家至不异。特行之于一时而已，固非日见也。然教之所形，乃与日见不殊，亦由制之以道而已。《射义》曰：“卿大夫士之射也，必先行饮酒之礼，故言合诸乡射也。”

孔子曰：“吾观于乡，而知王道之易易也。”主人亲速宾
及介，而众宾自从之，至于门外；主人拜宾及介，而众
宾自入，贵贱之义别矣。三揖至于阶，三让以宾升，拜
至献酬辞让之节繁，及介省矣；至于众宾升受，坐祭，
立饮，不酢而降，隆杀之义辨矣。

〈陈注〉主人既拜其来至，又酌酒献宾，宾酢主人，主人又酌而自饮以酬宾，介酢主人则止，主人不酢介，是及介省矣。主人献众宾于西阶上，受爵，坐祭，立饮，不酢主人，而降于宾。礼隆，众宾礼杀，是隆、杀之义别矣。《方氏》曰：“主酌宾为献，宾答主，主又答宾为酬。是礼也，三宾则备之，至于介则省酬焉，至于众宾则又省酢矣。升受”、“坐祭”、“立饮”者，其升而受爵者，惟祭酒则坐，饮酒则立也。盖饮酒所以养老，以其卑，不敢坐而当其养故也，此所以杀于三宾。〈大全〉蓝田吕氏曰：“礼之所尊，尊其义也。其文则摈相习之，其义则君子知之。修其文，达其义，然后可以化民成俗也。贵贱明，隆杀辨，和乐而不流，弟长而无遗，安燕而不乱，此五者皆见于饮酒之礼，而可以化民成俗矣。故曰‘吾观于乡，而知王道之易易也’。”《易》谓易行。《易易》者，甚言其易也。礼主乎别，节文虽繁，而不可乱也。因亲疏贵贱之等差，以为屈伸隆杀之节文，明辨密察，然后尽乎制礼之意矣。“尊无二上”，非独为君臣言之。国之所尊君也，虽诸父不能抗之；家之所尊父也，虽母不得抗之。群居五人，长者必异席，则群居亦有尊也。丧祭燕饮皆有宾，有众宾，则宾亦有尊也。故饮酒之礼，宾介与众宾送迎之节有等，此所以别贵贱也。宾介与众宾异矣，三揖三让、拜至献酬辞让之节，则宾与介又有等矣。故介之升也，不三揖三让，不拜洗，主人不之阼阶，拜送，不哜肺，不啐酒，不告旨，不自酌酢，授主人爵，主人不举酬省，于宾可知矣。及众宾，则升受，坐祭立饮不酢，其拜受者，众宾之长三人，馀则不拜省，于介可知矣，于一等之中，寖又省焉，此所以“辨隆杀”也。

工入，升歌三终，主人献之。笙入三终，主人献之。间歌
三终，合乐三终，工告乐备，遂出。一人扬觯，乃立司正
焉。知其能和乐而不流也。

〈陈注〉工入而升堂，歌《鹿鸣》《四牡》《皇皇者华》，每一篇而一终，三篇终则主人酌以献工焉。吹笙者入于堂下，奏《南陔》《白华》《华黍》，亦每一篇而一终，三篇终则主人亦酌以献之也。间者，代也。笙与歌皆毕，则堂

上与堂下更代而作，堂上先歌《鱼丽》，则堂下笙《由庚》，此为一终。次则堂上歌《南有嘉鱼》，则堂下笙《崇丘》，此为二终。又其次，堂上歌《南山有台》，则堂下笙《由仪》，为三终也。“合乐三终”者，谓堂上下歌瑟及笙并作也。工歌《关雎》，则笙吹《鹊巢》合之；工歌《葛覃》，则笙吹《采蘩》合之；工歌《卷耳》，则笙吹《采𬞟》合之。如此皆竟，工以乐备告乐正，乐正告于宾而遂出。盖乐正自此不复升堂矣，故云“遂出”也。一人者，主人之吏也。此人举觯之后，主人使相礼者，一人为司正，恐旅酬时有懈惰失节者，以董正之也。如此，则虽和乐而不至于流放矣。〈《大全》。〉朱子曰：“‘今按《鹿鸣》即谓今日燕饮之事，所以导达主人之诚意，而美嘉宾之德也。《四牡》，言其去家而仕于朝，辞亲而从王事，于此乎始也。《皇皇者华》’，言其将为君使，而赋政于外也。《学记》曰：‘宵雅肄三，官其始也’。正谓此也。盖此三诗先王所制，以为燕饮之乐，用之乡人，用之邦国，各取其象而歌之也。合乐，谓歌乐众声”俱作，堂上有歌瑟，堂下有笙磬，合奏此诗也。

宾酬主人，主人酬介，介酬众宾。少长以齿，终于《沃洗》
者，焉知其能？弟长而无遗矣。

〈陈注〉浩斋曰：“前言介之无酬，众宾之无酢者，盖未歌之时也。此言宾酬主人，主人酬介，介酬众宾者，既歌之后，行旅酬之时也。《沃洗》者，涤濯之人也。虽至贱旅酬之际，犹以齿焉，则贵者可知矣。自贵及贱，无不序齿，此所以知其能弟长而无遗矣。”〈大全〉朱子曰：“弟长而无遗。弟，悌也，敬顺之意，言能使少者皆承顺以事长者，而无所遗弃也。”

“降，《说屦》升坐，修爵无数。”饮酒之节，“朝不废朝，莫不废
夕。”宾出，主人拜送，节文终遂焉，知其能安燕而不乱
也。

〈陈注〉浩斋曰：前此皆立而行礼，未彻俎，故未说屦，至此彻俎之后，乃说屦，升坐而坐燕也。修，举也。修爵，无数，无算爵是也。凡治事者，朝以听政，而乡饮听政罢方行，是“朝不废朝也。夕以修令，而乡饮礼毕，犹可以治私事，是莫不废夕”也。若党正饮酒，一国若狂，则无不醉矣。节文“终遂”者，终，竟也。遂犹申也。言虽礼毕，主人犹送以拜宾，节文之礼，终申遂而无所缺，则知其安于燕乐而不至于乱矣。〈大全〉马氏曰：降说屦，升坐，修爵无数，宜其醉矣，然犹不废朝夕之听事。宾出，主人拜送，如拜至礼焉。盖自始以至终，皆有节文终遂焉，此之谓安燕而不乱也。

贵贱明，隆杀辨，和乐而不流，弟长而无遗。安燕而不
乱，此五行者，足以正身安国矣。彼国安而天下安，故
曰“吾观于乡，而知王道之易易也。”

〈陈注〉总结上文“五事”之目。〈大全〉严陵方氏曰：“五行行之于一身则身正而无邪，施之于一国则国安而无危，故曰‘足以正身安国，以天下之本在国，故曰‘彼国安而天下安，天下安则王道成矣’’。”

《乡饮酒》之义：“立宾以象天，立主以象地，设介僎以象
日月，立三宾以象三光”，古之制礼也。经之以天地，纪
之以日月，参之以三光，政教之本也。

〈陈注〉浩斋曰：“饮酒之礼，莫先于宾主。立宾象天，立主象地，礼之经也。其次立介僎以辅之者，纪也。其次立三宾以陪之者，参也。政教之立，必有经有纪有参，然后可行，故饮酒之礼，必有宾主介僎三宾，然后可行，故曰政教之本也。前言介僎阴阳，此言象日月者，前章言气，故以阴阳象之。此章言体，故以日月象之也。僎在”东北，象日出也。介在西南，象月出也。以三光为三大辰。《正义》按：昭公十七年“有星孛于大辰。”《公羊》曰：“大辰者，大火也。伐为大辰，北辰亦为大辰。”《尔雅》，“房心尾大火谓之大辰，北极谓之北辰。”大火与伐天，所以示民时早晚，天下之所取正，是亦政教所出也。〈大全〉马氏曰：“上极乎性命之妙，下尽乎物理之微，然后能制礼也。言古之制礼者，必古之圣人也。经之以天地，经大而纬小；纪之以日月，纪小而纲大。经之以天地，则知日月为纬；纪之以日月，则知天地为纲。有经有纬，有纪有纲，天地之道备矣。‘参之以《三光》’，言参于经纪之间。”蓝田吕氏曰：“此至篇末，申言乡饮酒之礼，又”有所法象前文有所未尽者，皆再明之。

“烹狗于东方”，祖阳气之发于东方也。“洗之在阼，其水
在洗东”，祖天地之左海也。

〈陈注〉方氏曰：“《海》有四正，言东者，取夫水之所归也。水位居坎而其流归东者，由其生于天一行于地中故也。天倾西北而不足，故水之源自此而生；地缺东南而不满，故水之流顺此而行。天之所倾，地之所缺，则其形下矣。而善下者，水之性也，故其理如此。然则水位居北者，本天位也；其流归东者，因地势也。南与北合，水”位居北，而流不归南者，盖东方之德木，木则水之所生。南方之德火，火则水之所胜。生之为利，胜之为害，而善利者，水之德也，故“趋

其所生焉。《浩斋》曰：“烹狗以养宾，阳气以养万物，故祖而法之，烹于东方焉。”海水之委也。天地之间，海居于东，东则左也，故洗之在阼，其水在洗东，有左海之义焉。天地之位，南前而北后，故后东为左。〈《大全》。〉严陵方氏曰：“凡植物皆地产，足以养人之阴；凡动物皆天产，足以养人之阳。天产不特狗也，而特烹狗以祖阳气者，盖阳之辰穷于戌而为阳之至，故辰在戌而属狗，则狗者至阳之畜也。东方者得阳之中，烹至阳之畜，于阳中之方又得其宜矣。水则盛之于罍者，盖酌之于罍而涤之于洗，故其水在洗东，洗既在东”，水又在洗之东者，凡以祖天地之左海也，左亦东也。以方言之则曰东，以体言之则曰左。

《尊有元酒》，教民不忘本也。

〈陈注〉元古之世无酒，以水行礼，故后世因谓水为“元酒。”不忘本者，思礼之所由起也。

宾必南乡。东方者春，春之为言蠢也，产万物者圣也。
“南方者夏，夏之为言假也，养之、长之、假之，仁也。”西方
者秋，秋之为言愁也，愁之以时察，守义者也。“北方者
冬，冬之为言中也，中者藏也。是以天子之立也，左圣
乡仁，右义偝藏也。”〈愁音揪〉

〈陈注〉蠢者，物生动之貌。天地大德曰生，圣人德合天地，故曰“产万物者圣”也。假，大也。揪，敛缩之貌。察犹察察，严肃之意。“揪之以时察”，言揪敛之以秋时严肃之气也。物之藏必自外而入内，故曰“中者藏也。”天子南面而立，则左东右西，南前北后也。〈大全〉长乐陈氏曰：“万物之于春，莫不生，此春所以为蠢也。然则物之生也，其来固有自焉。《易》曰：‘帝出乎震’，则帝者天之神也；震者，圣神之妙也，此产万物所以为圣也。万物相见于离，则物于是乎茂矣。假者，盛大之意。盖万物之于夏，莫不茂盛也，故生之以为养，增之以为长。养则盛，长则多，此夏之时所以为假也。万物之”于四时也，生于春，长于夏，衰于秋，老于冬，而至于秋，则惨而不舒者，物之情也。《诗》曰：“秋日萋萋，百卉具腓。”此秋之所以为愁也。中在内，能隐而不能显，此中之所以为藏也。天子之立也，将以向时而接天下者也。而以四时言之，以左为仁，右为义，向左仁，背右义，非以夫用天之理者足以治人故耶？

介必东乡。介，宾主也。主人必居东方。东方者春，春之
为言蠢也，产万物者也。主人者造之，产万物者也。月
者，三日则成魄，三月则成时。是以《礼》有三让，建国必
立。三卿三宾者，政教之本，礼之大参也。

〈陈注〉张子曰：坐有四位者，礼不主于敬主，欲以尊贤。若宾主相对，则是礼主于敬主矣。故其位宾主不相对，坐介僎于其间，以见宾贤之义，因而说四时之坐皆有义，其实欲明其尊贤。吕氏曰：天子南面而立而坐，宾亦南乡者，尊宾之至也。介，间也，坐宾主之间，所以间之也。方氏曰：“饮食之养，则主人之所造也。而有产万”物之象，所以居东。〈大全〉严陵方氏曰：“介必东乡。介，宾主也。据此西面东北明矣。然则主人面西北、宾面东南、僎面西南，皆可知。主人者造之，若客受成而已。以月三日而成魄，是以礼有三让，以三月而成时，是以建国必立三卿。《书》曰‘卿士惟月’，此之谓也。再言三宾者政教之本，嫌三宾者独非政教之本也。”